Document ID: /fineweb-2-swissfilter-quality_10-filterrobots/filtered/01778.jsonl.gz/54

Väčšina ľudí, ktorí žijú vo Švajčiarsku si už prácu hľadalo a veľa ľudí nežijúcich vo Švajčiarsku si ju ešte len hľadá. Predstava o ľahko zarobených veľkých peniazoch však nie je založená na realite. Keby som mal urobiť metaforu na Švajčiara, tak pri predstave niekedy až nezdravo pracovitého človeka poviem, že "robíš ako Švajčiar". Je to naozaj pracovitý národ s pracovným časom 9,5 hodiny.
Užitočné a zaujímavé informácie o živote vo Švajčiarsku
Po pridelení povolenia na pobyt, ste povinný do 3 mesiacov uzavrieť s poisťovňou zmluvu. V podstate ste už v tej chvíli základne poistený a platiť budete spätne k prvému dňu v mesiaci, kedy vám bolo vydané povolenie na pobyt (resp. kedy ste sa nahlásili na obecný úrad "Gemeinde"), a to poisťovni, ktorú si vyberiete. *Už pri základnom poistení existujú rozdiely v platbách a podmienkach, aj keď zákonom ustanovený štandard je pri nich rovnaký.
V prípade, že ste už vo Švajčiarsku a chcete sa presťahovať do iného bytu v rámci mesta, alebo do iného mesta v rámci kantónu, alebo možno aj do iného kantónu, mali by ste to dobre a v dostatočnom predstihu naplánovať. Vo všeobecnosti platí, že nie je dobré sa často sťahovať. Keďže ku každej žiadosti, ktorou prejavujete záujem o nové bývanie, prikladáte okrem iného aj potvrdenie vašich pobytov 3 roky dozadu, a tak pri veľkom množstve sťahovaní prichádzate o "body".
Ak je nakupovanie vo Švajčiarsku pre vás stále drahé, môžete využiť nákupy, tak ako to robia aj samotní Švajčiari, za hranicami. Najlacnejšie z okolitých krajín je Nemecko. Pri nákupe si dávajte pozor na obmedzenia, ktoré platia pri dovoze určitých komodít. Ide hlavne o alkohol, cigarety, ale napr. mäso, maslo, zelenina ai.
Tak ako v mnohom inom, aj školský rok je od toho slovenského vo Švajčiarsku odlišný. Tu sa začína v auguste. Prázdniny majú odlišné ako v jednotlivých kantónoch, tak aj v jednotlivých mestách. Podrobnejšie informácie o prázdninách vo Švajčiarsku môžete preštudovať na www.feiertagskalender.ch
Ak neviete po nemecky a chceli by ste sa naučiť, kantonálne sa realizujú programy pre cudzincov. V každom kantone je táto podpora v inej podobe. Zvyčajne ide o kurz nemčiny dotovaný kantonom. Máte na výber z kurzov pre mamičky (otcov) s dieťaťom, kde sa postarajú o vaše deti, večerné kurzy po práci alebo intenzívne kurzy, ktoré sú v čase, keď je otvorená materská škola, čiže cca. od 8.30 do 10.45.